‘ও তোর উপকার করতি পারে,’ মাথা দুলিয়ে বাবা বলেছিল। জেসমিনের মা তখন উঠোনে শস্য শুকাচ্ছিলো, একথা শুনে ছুটে এসে মেয়ের মাথাটা বগলদাবা করে ধরে বলে, ‘যাহ মুখপুড়ি, দূর হ! আমি তোর মুখ আর দেখতি চাইনি।’ জেসমিন সেই যে বাড়ি ছাড়ে, আর পেছন ফিরে তাকায়নি। সে জানে, তার মা তাকে নিয়ে একসময় অন্যরকম একটা স্বপ্ন বুনেছিল—তার বিয়ে হবে; তাকে রাজরানি করে রাখবে তার স্বামী, সমস্ত গাঁবাসী তার কপাল দেখে হিংসে করবে। তবে সেটা ছিল শালিসের ঐ ঘটনার আগে।